鲁仲连义不帝秦

《战国策》 · 刘向

秦围赵之邯郸。魏安釐王使将军晋鄙救赵，畏秦，止于荡阴不进。魏王使客将军辛垣衍间入邯郸，因平原君谓赵王曰：秦所以急围赵者，前时与齐湣王争强为帝，已而复归帝，以齐故；今齐湣王已益弱，方今唯秦雄天下，此非必贪邯郸，其意欲求为帝。赵诚发使尊秦昭王为帝，秦必喜，罢兵去。平原君犹豫未有所决。此时鲁仲连适游赵，会秦围赵，闻魏将欲令赵尊秦为帝，乃见平原君曰：事将奈何矣？平原君曰：胜也何敢言事！前亡四十万之众于外，今又内围邯郸而不能去。魏王使客将军辛垣衍令赵帝秦，今其人在是，胜也何敢言事！鲁连曰：始吾以君为天下之贤公子也，吾乃今然后知君非天下之贤公子也。魏客辛垣衍安在？吾请为君责而归之。